Pasiūlymas TARYBOS SPRENDIMAS dėl Europos Sąjungos bei jos valstybių narių ir Filipinų Respublikos pagrindų susitarimo dėl partnerystės ir bendradarbiavimo sudarymo /* COM/2013/0925 final - 2013/0441 (NLE) */





AIŠKINAMASIS MEMORANDUMAS 2004 m. lapkričio mėn. Taryba įgaliojo Komisiją derėtis dėl atskirų pagrindų susitarimų dėl partnerystės ir bendradarbiavimo (PBS) su Tailandu, Indonezija, Singapūru, Filipinais, Malaizija ir Brunėjumi. Derybos su Filipinais pradėtos 2009 m. vasario mėn. ir užbaigtos 2010 m. birželio mėn. Abi šalys PBS parafavo 2010 m. birželio 25 d., po to, kai jį patvirtino Nuolatinių atstovų komitetas (COREPER). PBS pasirašytas 2012 m. liepos 11 d. Pnompenyje, ASEAN regioninio forumo ministrų susitikime. PBS su Filipinais – pirmas dvišalis susitarimas su Filipinais, kuriuo pakeičiama 1980 m. Europos ekonominės bendrijos ir Pietryčių Azijos valstybių asociacijos (ASEAN) bendradarbiavimo susitarimu sukurta dabartinė teisinė sistema. Politiniu požiūriu PBS su Filipinais yra svarbus žingsnis stiprinant dvišalę partnerystę ir ES vaidmenį Pietryčių Azijoje, vadovaujantis bendromis visuotinėmis vertybėmis, kaip antai demokratija ir žmogaus teisės. Juo sudaromos sąlygos glaudesniam politiniam, regioniniam ir pasauliniam bendradarbiavimui. PBS nustatyti ES užsienio politikai labai svarbūs įpareigojimai, įskaitant nuostatas dėl žmogaus teisių, ginklų neplatinimo, kovos su terorizmu ir Tarptautinio baudžiamojo teismo. Jis taip pat apima šiuo metu svarbias sritis, pavyzdžiui, taikos procesą ir nelaimių rizikos valdymą. PBS sustiprina sektorių bendradarbiavimą įvairiose politikos srityse, pavyzdžiui, migracijos, mokesčių, aplinkos apsaugos, energetikos, mokslo ir technologijų, jūrų ir oro transporto, turizmo, kultūros, pinigų plovimo ir teroristų finansavimo, neteisėtų narkotikų, organizuoto nusikalstamumo ir korupcijos klausimais. PBS labai išplečiama tarpusavio veiksmų apimtis ekonomikos ir prekybos srityje. Jame įtrauktas itin reikšmingas bendradarbiavimo prekybos srityje skirsnis, turėsiantis supaprastinti Laisvosios prekybos susitarimo (LPS) derybas. PBS sudarymas atitinka ES tikslą sukurti visapusiškus ir vientisus ekonominius ir politinius ES ir ASEAN šalių santykių pagrindus. Be to, į PBS įtrauktas labai svarbus plėtros komponentas ir dar griežtos nuostatos dėl ES finansinių interesų apsaugos. Komisija pažymi, kad Tarybos sprendimas Nr. 2012/272/ES dėl partnerystės ir bendradarbiavimo susitarimo su Filipinais pasirašymo yra Teisingumo Teismo bylos C-377/12 dalykas: Komisija paprašė Teismo panaikinti minėtą sprendimą, nes Taryba įtraukė teisinį pagrindą, susijusį su transportu (SESV 91 ir 100 straipsniai), readmisija (SESV 79 straipsnio 3 dalis) ir aplinka (SESV 191 straipsnio 4 dalis). Komisija paprašė Teismo palikti galioti ginčijamo sprendimo padarinius. Pagal Teismo nutartį byloje C-377/12 šis pasiūlymas dėl Tarybos sprendimo sudaryti PBS, grindžiamas 207, 209 straipsniais ir 218 straipsnio 6 dalimi. Komisija atkreipia Tarybos dėmesį į Susitarimo konstatuojamąją dalį, susijusią su ypatinga JK, Airijos ir Danijos pozicija, grindžiama Sutarčių protokolais Nr. 21 ir 22. Ši konstatuojamoji dalis pridedama tik teksto genezės tikslu. Nuo byloje C-377/12, kurią šiuo metu nagrinėja Teismas, priimto sprendimo priklausys, ar ši konstatuojamoji dalis turės būti išbraukta, ar performuluota. Komisijos nuomone, kol byla nagrinėjama, negalima užbaigti šio Susitarimo sudarymo procedūros. 2013/0441 (NLE) Pasiūlymas TARYBOS SPRENDIMAS dėl Europos Sąjungos bei jos valstybių narių ir Filipinų Respublikos pagrindų susitarimo dėl partnerystės ir bendradarbiavimo sudarymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 ir 209 straipsnius kartu su 218 straipsnio 6 dalies a punktu, atsižvelgdami į Europos Komisijos pasiūlymą, atsižvelgdama į Europos Parlamento pritarimą, kadangi: (1) atsižvelgiant į Tarybos sprendimą Nr. 2012/272/ES[1], Europos Sąjungos bei jos valstybių narių ir Filipinų Respublikos pagrindų susitarimas dėl partnerystės ir bendradarbiavimo pasirašytas 2012 m. liepos 11 d. su sąlyga, kad jis bus sudarytas vėliau. (2) Susitarimas turėtų būti patvirtintas Europos Sąjungos vardu, PRIĖMĖ ŠĮ SPRENDIMĄ: 1 straipsnis Sąjungos vardu patvirtinamas Europos Sąjungos bei jos valstybių narių ir Filipinų Respublikos pagrindų susitarimas dėl partnerystės ir bendradarbiavimo. Susitarimo tekstas pridedamas prie šio sprendimo. 2 straipsnis Sąjungos vyriausiasis įgaliotinis ir Komisijos pirmininko pavaduotojas pirmininkauja Susitarimo 48 straipsnyje nurodytam Jungtiniam komitetui. Atsižvelgiant į dalyką, Sąjungai arba Sąjungai ir valstybėms narėms atstovauja Jungtinis komitetas. 3 straipsnis Tarybos pirmininkas paskiria asmenį, turintį teisę Europos Sąjungos vardu pateikti susitarimo 57 straipsnio 1 dalyje nurodytą pranešimą. 4 straipsnis Šis sprendimas įsigalioja jo priėmimo dieną. Jis skelbiamas Europos Sąjungos oficialiajame leidinyje. Priimta Briuselyje Tarybos vardu Pirmininkas [1] OL L 134, 2012 5 24, p. 3.